Kedves ballagó diákok!

Amikor kilencedikbe átléptétek az iskola kapuját, biztosak voltatok abban, hogy az elkövetkező évek alatt megtaláljátok majd önmagatokat, az utatokat. Megtaláltátok? Kik vagytok?

Talán sokan közületek azt hiszik, hogy ők pontosan olyanok és azok, akiknek mások látják őket.

Ha most elrepülne felettünk egy madár, mit látna belőletek? Talán csak apró színes pontok lennétek, apró mozaikok.

Mit látna egy méhecske? Óriásokat! Akik olyan tarkák és csodaszépek, mint a mezei virágok.

Hogyan látnak titeket az itt egybegyült rokonaitok, családtagjaitok? Még mindig kisgyerekeknek látnak, akiknek meg kellett fogni a kezét az átjáró előtt. Ők veletek együtt akarnak elindulni, ha zöldre vált majd a jelzőlámpa. Tudjátok, hogy mindig számíthattok majd rájuk, de most el kell engedniük a kezeteket!

Hogyan láttak titeket a tanárok? Késő kásák, lusták, géniuszok, túlságosan is energikusak, puskázók, csintalanok, feledékenyek, pimaszok.

Hogyan látunk mi, diáktársaitok titeket? Pótolhatatlanoknak! Igen, azok vagytok, és hiányozni fogtok az Ady mindennapjaiból, a mi mindennapjainkból. Mert papírsárkányoknak láttunk mindig titeket. Olyanoknak, akik a magasba vágytak, és oda is jutottak, és mi néztünk titeket, csodáltuk bátorságotokat, magabiztosságotokat, azt, ahogyan viszonyultatok a mindennapokhoz, azt, ahogy nem féltetek dacolni a széllel, és attól sem , hogy egyszer majd nem fúj tovább.

Hogyan látna titeket Ady? "Szebbek és kevesebbek, /Többek és jobbak, /Fiatalok. /Ti vagytok az én országom /S tiétek lesz itt minden."

Hogyan ragadná meg lényegeteket Picasso? Portrétokat körökböl, négyzetekből és háromszögekból rakná biztosan össze.

Hogyan lát titeket a fényképezőgép lencséje? Mosolygó bohókás fiataloknak, egy gombnyomás és egy selfien megörökítve örökké a történelemben maradtok.

Hogyan látnak majd titeket a jövő emberei? Nézik majd az elsárgult fényképeiteket, és nem fogják elhinni, hogy az ő általuk is ismert tudós, orvos, mérnök, költő, festő, anya, apa is volt egyszer fiatal.

Azt hiszem, így látnának, látnak, és látni fognak ők.

De ennyire fontos ez nektek? Hisz megkísérelnek majd titeket szavakkal , például ezekkel leírni : lépcsőn lerohanósok, szomorúak, mégis boldogok, makacsok, briliánsak, felfedezők, mókamesterek. De úgy sem sikerül majd nekik. Mert ti túlságosan is összetettek , kiszámíthatatlanok, leírhatatlanok vagytok. Így csak ti lehettek azok, akik meg tudják fogalmazni önmagatokról a teljes igazságot.

Hogy hogyan látlak én titeket? Én egyszerűen rátok példaképként tekintek!

Diáktársaim és a magam nevében is kívánok nektek sok szerencsét az út és önmagatok kereséséhez és megtalálásához!